Esimest korda Welco kapten olnud Kaur: see tuli väga suure üllatusena (0)
Võidumängus Levadia U21 vastu Tartu Welco kaptenipaela kandnud Gerrerth Kaur kinnitas kohtumisejärgselt, et treenerite otsus tema kapteniks panna tuli talle üllatusena.
"Väga suure üllatusena. Ma arvan, et siin on palju rohkem minust suurema kogemusega mängijaid ja ma olen ikkagi uus inimene siin. Aga siin käibki nii, et kõik hoiavad kokku," vahendas Kauri sõnu klubi Facebooki leht.
Kaur arvas, et võidu tõi enda mänguplaanist range kinnipidamine. "Me hoidsime distsipliini nii kaitses kui ründes. Nii nagu taktikaliselt tahtsime teha, nii mängisimegi kogu aeg. Kõik rääkisid omavahel, olid sõbralikud ja ei mölisenud omavahel."
2:0 võidumängus Welco eest ühe värava löönud Kristofer Reinberg: "Tulemus oli pigem aus. Me olime terve mängu jooksul parem meeskond. Eks ikka on hea meel skoori teha. Tahaks tiheminigi teha."
Mis sellest mängust kaasa tuleb võtta? "Siit tuleb väga hea emotsioon kaasa. Ma arvan, et Infoneti vastu paneme uue hooga jälle edasi ja paneme lukku."